2007થી 2012 સુધી કામતની સરકાર સ્થિર રહી. બે દાયકા પછી કોંગ્રેસમાં સ્થિરતા દેખાઈ પણ તે ઉપરછલ્લી હતી. 2012થી ભાજપ ફરી સત્તામાં આવી ગયો. ગોવામાં કોંગ્રેસનું એક પક્ષ તરીકે અસ્તિત્વ હોય તેના કરતાં તેના જુદા જુદા જૂથોનું અસ્તિત્વ હોય તેવી સ્થિતિ વધારે રહી છે. ભાજપમાં પણ મનોહર પર્રિકર સિવાય કોઈ સર્વસ્વીકાર્ય નેતા નથી. તેને કારણે હવે જો વિશ્વજિત ભાજપના મુખ્યપ્રધાન બને તેમાં ભાજપ કે કોંગ્રેસ કરતાં રાણે પરિવારનું રાજકારણ વધાર મજબૂત બન્યું એમ ગણાશે. પુત્ર કોંગ્રેસ છોડીને જતા રહ્યા પછી પણ પ્રતાપસિંહ કોંગ્રેસમાં જ છે. હાલમાં તેઓ કોંગ્રેસના ધારાસભ્ય પણ છે. ગુજરાતમાં શંકરસિંહ વાઘેલા શક્તિશાળી નેતા હોવા છતાં ભાજપમાં ક્યારેય તેનો ગજ વાગવા દેવાયો નહિ. તેમણે પણ પ્રાદેશિક પક્ષ બનાવ્યો, મુખ્યપ્રધાન પણ બન્યા. પછી કોંગ્રેસમાં જોડાઈ ગયા અને કેન્દ્રમાં પ્રધાન બન્યા. ફરી કોંગ્રેસ પણ છોડી, ભાજપને ફાયદો કરાવવા કોશિશ કરી. તેના બદલામાં પુત્ર મહેન્દ્રસિંહનું ભાજપમાં ગોઠવાઈ જશે એવી આશા પણ હતી. ગયા અઠવાડિયે સમાચાર આવ્યા કે મહેન્દ્રસિંહે પણ આખરે ભાજપમાંથી રાજીનામું આપી દીધું છે. હવે પિતા-પુત્ર એનસીપીમાં જોડાશે અને લોકસભાની ચૂંટણીમાં કદાચ ભાજપને જ ફાયદો થશે તેવું કરશે. ભાજપને ફાયદો કરાવે કે ના કરાવે, પણ પિતાપુત્રનું ભાવી રાજકારણ કેવું હશે તે અત્યાર સ્પષ્ટ થતું નથી, પણ ગોવામાં પિતાપુત્રનું રાજકારણ મજબૂત બન્યું છે. એમજીપી, પછી કોંગ્રેસ અને હવે ભાજપમાં પણ રાણે પરિવારનો દબદબો આવે તો ભારતીય રાજકારણમાં વધુ એક પરિવારનો ઇતિહાસ ઉમેરાશે. પણ પ્રાદેશિક ધોરણે, કેન્દ્રમાં નહિ, કેમ કે કેન્દ્રમાં એક જ પરિવારનો દબદબો અત્યાર સુધી તો ચાલતો આવ્યો છે…